정조 7년
癸卯正月二十五日辰時。上御誠正閣。科次入侍時。讀券官判府事李徽之。戶曹判書李性源。一直提學鄭志儉。對讀官司直趙時偉金宇鎭。副校理李太亨。修撰徐有成。右承旨李在學。假注書沈晉賢。記注官金健修金鳳顯。以次進伏訖。上曰。次對入侍事。分付。賤臣承命出傳。與右議政金熤。行司直金華鎭。判尹鄭昌聖。兵曹判書鄭好仁。工曹判書徐有慶。行副司直鄭一祥。刑曹判書嚴璹。咸春君李昌運。左尹李柱國。行左承旨李敬養。校理沈基泰。正言韓用龜。事變假注書尹行任等偕入進伏。熤曰。昨日竟夕臨殿之餘。聖體。若何。上曰。一樣矣。熤曰。王大妃殿氣候。若何。上曰。一樣矣。熤曰。惠慶宮氣候。若何。上曰。一樣矣。上曰。宗廟墻垣階砌修改時。提調進去乎。熤曰。今番則提調不進云矣。上曰。旬日之內。可以畢役乎。性源曰。旬日之內。恐難畢役矣。命書傳敎曰。宗廟階砌墻垣等處修改時。提調一員。與戶禮曹堂上一員。眼同擧行。工役浩大。當費數十日。提調吳載純。本職許遞。使之着意監董。禮房承旨。馳詣役處。看審以來。上曰。宗廟提調吳載純。口傳付軍職。出榻敎上曰。都承旨前望單子入之。出榻敎。賤臣承命出。持入單子。上曰。新除授承旨。牌招察任。出榻敎上曰。大臣奏事。熤曰。此京畿監司李亨逵狀啓也。畿邑水軍番錢。乃是統禦營所屬各鎭卒支放之資。而番錢。今旣分數停退。則支放無策。在前如此之時。有停退給代之例。今姑給代。待秋準捧。還納該廳事。請令廟堂稟處矣。番錢旣以停退。而見縮則支放。事當給代而充用。自該廳。依停退數爻。姑爲給代。待秋還捧之意。分付該廳。何如。上曰。依爲之。出擧條熤曰。此慶尙監司李秉模狀啓也。枚擧梁山郡守李師濂牒呈。以爲本郡邑治。處在一道都水口之地。少値潦水。輒必衝嚙。故築堤防患之外。新鑿一浦。以殺水勢矣。昨年水災。新鑿之浦。旋復堙塞。若不及今疏鑿。則橫決汎濫之患。勢所必至。且大渚島之四十里沃壤。在於江海間三叉水中。舊堤漸夷。新築不加。亦被去夏水災。一望大野。便成赤地。若不及今補築。則全島盡棄。衆民失業。本郡民丁二千名。限四日赴役。東萊機張彦陽三邑民丁。限七千名二日赴役。使掘浦築堤。以圖永固無患之地事。請令廟堂。稟旨。分付矣。以此狀本中辭意推之。則疏鑿新浦。補築舊堤。實係本郡存亡之機。災歲動民。似涉重難。而亦不可以數日役民之弊。抛置全一邑民命所關之事。但嶺南農節。比他稍早。農節前完築。恐未可必。事役之緩急。農節之早晩。令道臣更加商量。勿復狀稟。從長擧行後。形止啓聞之意。分付。何如。上曰。卿言大體。是矣。舊伯各陳所見。可也。華鎭曰。梁山一郡。爲嶺南都水口。故築堤防川。猶不免水患。則今此潰缺處補築。亦是不可已之事。使道臣。商量民力。從便擧行。似好矣。性源曰。本郡地勢水道。曾所目見。衝嚙之患。無歲無之。及今疏鑿完築。方可避災奠業矣。熤曰。舊伯之言。亦皆同然。則築補之役。有不可虛徐。而道臣狀啓。以他邑民。限二日赴役爲請。合其往返。亦不過爲三四日之役。若非劇農。則似不至大段相妨。財量事勢。從便善處之意。分付道臣。似好矣。上曰。諸議別無異同。依此。分付。可也。出擧條上曰。刑曹堂上。持文案稟處。璹曰。因海州擊錚人李堉査啓。有就議大臣次對時稟處之命矣。李堉父光成。以監官。因吏逋替徵。被囚州獄。受笞十五度後。自縊致死。李堉弟李喆。至以枷囚判官復讎之說。告于巡營。又拔劍直入判官衙中。大鬧一場。道臣又再定檢官。行初覆檢。以驗其杖死與自縊。而李堉。乃敢誣罔擊錚。驚動天聽。海西風俗。本自獷悍。常時固多犯分之弊。至於今番事而極矣。一自衿川事後。其時倡亂之民。尙未明正典刑。故又有此刃向官長之變。今若復如衿川事。而循常處之。則恐無以痛懲一路之人心。下詢大臣處之爲宜。而至於判官兪漢炅。雖有處事之微失。恐不必論罪矣。上曰。大臣之意。何如。熤曰。海州事。誠一大變怪。査狀未到之前。已聞有此事。而傳說狼藉。不勝其驚駭。及見査狀。益知李堉兄弟之萬萬凶悍。爲官長者。設或以私喜怒。誤加笞罰。不過十數笞。而邂逅致斃。則其死也。不是因笞罰而死也。爲其子者。亦何敢讎視官長。而況此則因徵逋而略施一番十五笞而已。又非笞罰後自斃。以渠自縊而致命。其死也。實無與於笞罰。而乃敢眼無官府。露刃突入。向官長欲逞其手勢。若此不已。爲守令者。將無以一笞加於民矣。前有衿川事。而時値藏刑。尙不得加以典刑。今又有海州此事。民習之凶頑。日甚一日。若此不已。脫有緩急。爭殺長吏之弊。必處處蜂起。其爲深憂長慮。罔有紀極。漢法亂民則斬。故事有梟示其首。以令軍中之語。此等凶醜。不可與尋常死囚。一例施法。臣意則亟令道臣。大張軍威。聚集民人。梟首懸街。使海州之民。咸知官長之不可犯。法紀之不可越。斷不可已也。至於李堉。則雖曰不與其弟同犯。而其設心。則將無同矣。趙大立之不分首從。一竝盡誅者。此實祖宗朝懲亂民之訏謀遠慮。堉不可不一體正刑矣。上曰。原任大臣之意。何如。徽之曰。文案雖不得見。而向來衿川事後。又有海州事。民習之獰頑。國綱之解弛。誠非細憂也。各別嚴處。然後可以懲戢矣。李喆之手刃入官門。欲害官長。其罪烏可免懸首之律。而李堉。則若不同參於拔劍作變之時。則誣罔天聽之罪。渠亦有之。宜施當律。而與其弟喆之露刃作變。似有區別之道矣。上曰。諸備堂各陳所見。可也。華鎭曰。法綱之解弛。莫近日若。此等獰悍之民。固當別般嚴處。而李喆之拔劍作變時。其兄如或同參。則不宜區別首從。而若不同參。則似有差等矣。昌聖曰。海西民俗。本來獰悍。不知官長之尊。全昧名分之嚴。誠爲可憂。至於今番事。尤是無前之變怪。不可不大加懲創。俾知有法。大臣旣以梟首懸街爲請。別無更議。而至於李堉。雖有誣罔擊錚之罪。拔劍作挐之時。果無同謀之事。則與手犯之李喆。同施一律。或涉過重矣。好仁曰。向來衿川事後。又有海州事。都是法綱解弛之致。若不嚴加處之。則安知無日後爭殺長吏之變乎。李喆則依大臣所奏。施以一律。斷不可已。而李堉則露刃官庭之時。果無同參之眞贓。則趙大立不分首從之例。不必用之。至於搆捏官長。誣罔天聽之罪。安可免乎。別般嚴處。以懲惡習。宜矣。有慶曰。李喆之恣意拔劍。欲犯官長。卽一衿川事後變怪也。紀綱所在。亟施一律。斷不可已。至於李堉。旣不同犯云。則只以誣罔天聽。竝施極律。似涉過當。更加詳査。眞有同入官庭之擧。則亦施當律。似好矣。一祥曰。臣亦未見文案。而略聞其槪矣。向來衿川事。已極叵測。而尙不得用法。今又有海州之變怪。尤萬萬驚心。近來民習頑悍。八道各邑。凌犯官長之弊。比比有之云。不可無大懲創之道。今若只誅李喆。則將無以使八道民人。知所畏忌矣。曾前長淵及瑞興作變民人。不分首從。一竝置法。此等罪人。何論首從。而且堉之所供。雖以爲不爲同參。而露刃官庭時。喆必無獨往之理。堉亦必無不參之理。更令嚴覈後處分。恐似得宜矣。昌運曰。臣海西査狀。雖未及見。而因大臣諸堂所奏。略聞其大體矣。李堉兄弟之萬萬凶獰。不可一刻容貸。而海西民俗。自來獰悍。全昧名分。不知官長。至有今番之變怪。若無別般懲創。嚴施極律。則頑悍之俗。無以知戢矣。臣意則依大臣所奏。李堉兄弟。不分首從。梟首懸街。以礪頹綱。恐似得宜矣。柱國曰。當初李喆。拔劍作拏官庭之時。堉如或同入官庭。則雖不拔劍。其罪不可異同。如不同入官庭。則以誣罔天聽。施以一律。似或過重。同入官庭與否。更査處之。似好矣。熤曰。李喆拔劍入官之時。藉使李堉。不與喆同入云。是不能也。非不爲也。雖或以官隷之攔住。不能同入。其同至於官門之外則。明矣。且擊錚者堉也。而見其供辭。則不特搆捏爲說。誣罔天聽而已。嘗膽雪讎之語。是必殺官長之意。則堉與喆設心之凶毒。無少異同。亂民之誅。堉亦不可免矣。而一番更査。亦似無妨。喆則直用梟示之典。堉則依副司直鄭一祥所奏。令本道。更加嚴覈後用法。宜矣。上曰。依爲之。海伯。旣有從當處分之敎。削職。可也。出擧條上曰。李喆所謂枷囚判官。復其父讎之說。誠是變怪。身爲監司。豈可坐而聽之。海西雖謂之無道臣。可也。非久當有枷囚監司之請。世間寧有如此之說乎。且況道臣之一檢再檢。至於三檢者。尤是意外。豈有如許監司。如許國體乎。始欲掩敗船之跡。而以私債彌縫。及今事發之後。始乃首實云者。誠極寒心也。熤曰。此事傳聞不一。而道臣處事。誠甚該然。蓋李喆。不但以枷囚判官爲說。威喝監司。亦無所不至。監司亦生自危之心。故至於檢屍之境云矣。上曰。逋欠。則便是監司私債。而石數夥然。渠難備納。故至於自縊。而乃反歸罪於本官。海伯此擧。誠未可知。而予不欲索言矣。上曰。延安海州等守令。何以處之乎。熤曰。稅船臭載當該守令之拿問勘罪。事目至嚴。則昨年海州詳定米所載船隻。臭載於延安地方。而道臣不爲登聞。到今經歲之後。因事發露者。道臣事。誠萬萬寒心。而有從當下敎之敎。故不敢輕先請罪。至於當該裝載地方官海州前判官金宗範。敗船地方官延安前府使李樂培。及督運差使員康翎縣監李曄。不可以事屬旣往。且已準納。置而不論。一傡拿問定罪。何如。上曰。依爲之。出擧條璹曰。今此李喆之變。亦由於衿獄之緩治矣。李喆之罪。旣因大臣所奏。嚴正處分。則衿川作變之獄囚。不可不一體嚴處。故敢達矣。上曰。向以衿川事。亦已申飭本道。而聞厥漢。在同推中。未及捧結案云。該道伯推考。至於卿之所奏。不無意見。向來作梗之初。非不欲依此處分。特因時値藏刑。未卽用律。未免因循玩愒。以卿擧條。就議諸大臣。更具本曹諸堂意見。指一草記。而自本道嚴刑。卽捧結案。如律正法。則豈有此詢問之擧。爲先嚴飭該道。可也。出擧條上命書榻敎曰。違牌臺諫只推。更爲牌招。上曰。大圭輩姑不發配乎。華鎭曰。德相諸侄之當坐者。不可不亟先擧行矣。上曰。大臣之意。何如。熤曰。凡諸罪人應坐者。各有其律。而處分未下。擧行此遲。事之可㦖。誠如判金吾所奏。應坐一律外。其餘諸囚。爲先以散配。亟令擧行。宜矣。上曰。依爲之。出擧條上曰。此罪人配所。捕將出去。與判義禁相議處之。可也。上曰。天湜族屬配所。又以湖南磨鍊。罪人之連送本道。亦不無貽弊之端。是可悶也。華鎭曰。如欲島配。則嶺南。只有巨濟南海數處而已。故不得不送于湖南矣。上曰。此草記。更爲磨鍊以入。可也。熤曰。日前孝烈抄啓。已擧旌善之政矣。旣已旌善。則癉惡之方。亦不可不竝行。如德相諸逆孥籍事。亟允臺啓。是所望也。上曰。今已日晩。從後更議。可也。一祥曰。臣以宗簿寺事。有仰稟者矣。上曰。後日登對時陳達。可也。上曰。日前茂山府使事。誠甚駭妄。渠輩雖不足責。伊時擧措及奏對。俱極怪駭。揆以法紀。實合改差。而入侍承宣。不爲請罪。故姑爲置之矣。更思之。其在爲官擇人之義。亦不當仍置。將欲下敎。該承旨從當遞差矣。熤曰。臣於歷辭時見之。則果是癡騃之人。難爲字牧之任。及今處分。允合事宜矣。上曰。卿將亦知之乎。李達秀不善敎子矣。卿等卽武宗也。何不敎飭乎。上曰。憲府不備。臺諫出去。待憲府承牌。可也。仍命次對先退。上曰。試券斯速定次。可也。徽之進前等第訖。命坼封。三下一進士申耆。三下生員李衡達。次上進士姜儐。進士洪義浩。生員黃仁燾。以此出榜。上命書榻敎曰。茂山府使李義彬改差。仍命退。諸臣以次退出。